**ΘΕΜΑ :** Παιδικές χαρές Δήμου

Ημ/νία υποβολής: ***30/118/2024***

**Ερώτηση**

Θα ήθελα να ρωτήσω το εξής:

Η αναδιαμόρφωση υφιστάμενων παιδικών χαρών Δήμου, η οποία περιλαμβάνει :

- Προμήθεια νέων παιχνιδιών και τοποθέτηση των νέων παιχνιδιών

- Συντήρηση υφιστάμενων παιχνιδιών

- Κατασκευή Μεταλλικής περίφραξης και πόρτας εισόδου στην παιδική χαρά

- Συντήρηση υπάρχουσας περίφραξης

- Δάπεδο παιδικής χαράς (Συνθετικός χλοοτάπητας, Χυτό δάπεδο πολύχρωμο με σχέδια)

- Αστικός εξοπλισμός (Καλάθια απορριμμάτων, παγκάκια, Πληροφοριακή πινακίδα και βρύσες)

- Τοποθέτηση νέων φωτιστικών

Πως Θα γίνει αυτή η Σύμβαση; Προμήθεια, υπηρεσία, μεικτή Σύμβαση ή έργο;

Με εκτίμηση

**Απάντηση :**

Προφανώς η εν λόγω Σύμβαση αποτελεί μεικτή Σύμβαση (Προμήθειας, υπηρεσίας ή/και έργου). Σας αποστέλλω την υφιστάμενη Νομολογία του ΕλΣυν και κρίσεις αυτού επί σχετικών.

**Α΄. Παιδικές χαρές**

***Ελ.Συν. Κλιμ. Τμ. 7 Πράξη 210/2019***

**Προμήθεια και τοποθέτηση ελαστικού δαπέδου ασφαλείας σε παιδικές χαρές**. Η δαπάνη είναι δεν είναι κανονική, διότι δεν είχε εγγραφεί σε κωδικό της κατηγορίας 73 «Έργα» του δημοτικού προϋπολογισμού του έτους 2018. Πλην όμως, τα αρμόδια όργανα του Δήμου χωρίς πρόθεση καταστρατήγησης των εφαρμοστέων διατάξεων θεώρησαν πως εν προκειμένω **δεν πρόκειται για εκτέλεση έργου, αλλά για παροχή υπηρεσιών,** εγγράφοντας τη σχετική πίστωση σε βάρος κωδικού της υποκατηγορίας 626 του δημοτικού προϋπολογισμού έτους 2018 με τίτλο «Συντήρηση και επισκευή αγαθών διαρκούς χρήσης από τρίτους». Συγγνωστή πλάνη. (

***Πράξη 109/2018 Κλιμ. Τμ. 7 ΕλΣυν***

Ανάθεση παροχής **συμβουλευτικών υπηρεσιών για την πιστοποίηση των παιδικών χαρών**. Οι εν λόγω ανατεθείσες υπηρεσίες υπάγονται στην έννοια των τεχνικών και λοιπών συναφών επιστημονικών υπηρεσιών, δοθέντος ότι η ανάθεση τους αποσκοπεί στη συνδρομή του Δήμου στο δρομολογούμενο έργο της συντήρησης των παιδικών χαρών του προκειμένου να πιστοποιηθεί η καταλληλότητά τους, για την εκτέλεση του οποίου θα επιδιώξει την έγκριση χρηματοδότησης από το Πράσινο Ταμείο.  Μη νόμιμη δαπάνη

***Ελ. Συν. Κλιμάκιο Ε’ Πράξη 416/2017***

-**Ανακατασκευή & Συντήρηση χώρων παιδικών χαρών.** Συνιστά **έργο.**

***Ελ.Συν.Τμ.7 Πράξη 310/2009*** (Όμοια η ***Ελ.Συν.Τμ.7 Πράξη 336/2006)***

**Συντήρηση παιδικών χαρών του Δήμου** (αντικαταστάσεις οργάνων, αποξηλώσεις επικίνδυνων για την ασφάλεια των παιδιών οργάνων, βαφές ξύλινων οργάνων, βαφές μεταλλικών οργάνων)

**Β΄. Περίφραξη**

***Ελ.Συν.Κλιμ.Τμ.7 Πράξη 137/2014***

Περίφραξη κοινόχρηστων και δημοτικών χώρων. Η σύμβαση έχει μικτό χαρακτήρα, ήτοι αυτό της προμήθειας των υλικών περίφραξης καθώς και των εργασιών τοποθέτησης αυτών σε προκαθορισμένους χώρους. Προέχων, όμως χαρακτήρας και κύριο αντικείμενο της εν λόγω ανάθεσης είναι, κατ΄ αντικειμενική θεώρηση, η εκτέλεση από τον ανάδοχο των εργασιών περίφραξης. Ο χαρακτήρας της ανωτέρω σύμβασης, ως σύμβασης εκτέλεσης εργασιών, δεν αναιρείται από το γεγονός ότι εκδόθηκε τιμολόγιο πώλησης και όχι τιμολόγιο παροχής υπηρεσιών, καθόσον στο πλαίσιο ερμηνείας της βούλησης των συμβαλλομένων μερών, τούτο αποτελεί απλώς στοιχείο εκτίμησης και όχι στοιχείο καθορισμού του χαρακτήρα της σύμβασης. Συνεπώς, ενόψει του αντικειμένου της ως άνω σύμβασης, νομίμως, εχώρησε η σχετική ανάθεση βάσει των επικαλούμενων, στη σχετική απόφαση ανάθεσης, διατάξεων περί ανάθεσης υπηρεσιών, οι οποίες αποτελούν και το νόμιμο έρεισμα αυτής. Νόμιμη δαπάνη.

***Ελ.Συν.Τμ.7 Πράξη 65/2010***

- Αντικείμενο της συμβάσεως, όπως αναλυτικώς περιγράφεται σ' αυτήν, δεν αφορά σε εκτέλεση έργου, αλλά σε προμήθεια υλικών και σε εργασίες τοποθέτησης αυτών (εργασίες περιμετρικής περίφραξης νεκροταφείου), για την εκτέλεση των οποίων δεν απαιτούνται ιδιαίτερες τεχνικές γνώσεις και μέθοδοι και εξειδικευμένο τεχνικό προσωπικό αλλά αυτές δύναται να εκτελεστούν προσηκόντως από επαγγελματίες, που διαθέτουν τα κατάλληλα εργαλεία ή μηχανήματα και τη σχετική εμπειρία.

**Γ΄. Εγκαταστάσεις και Εξοπλισμός του Δήμου**

**Παροχή υπηρεσιών αντικατάστασης λαμπτήρων και συντήρησης δικτύου ηλεκτροφωτισμού του Δήμου**

***Πράξη 2/2020 Κλιμ. Τμ. 7***

Ο προϋπολογισμός της σύμβασης είναι ορισμένος διότι, αφενός από το απαντητικό έγγραφο του Δήμου αποδεικνύεται ότι η τιμή μονάδας ανά εργασία κοστολογήθηκε βάσει της ΔΚΠ/οικ/545/29-5-2015 (Β΄ 1088) Υ.Α. για τη «Συμπλήρωση του πίνακα Τιμών των άρθρων στα τιμολόγια Η/Μ εργασιών», αφετέρου υπάρχει αντικειμενική αδυναμία ακριβούς υπολογισμού των απαιτούμενων εργατοωρών και προμέτρησης των υπηρεσιών λόγω της φύσης αυτών (απρόβλεπτες βλάβες και ανάγκες συντήρησης), ενώ η πληρωμή του αναδόχου προβλέπεται τμηματική αναλόγως των εκτελεσθεισών εργασιών. Ωστόσο, οι επίμαχες υπηρεσίες ανατέθηκαν κατά παράβαση της αρχής της οικονομικότητας, διότι εμπίπτουν στις αρμοδιότητες του Τμήματος Ηλεκτρομηχανολογικών Εγκαταστάσεων και Εξοπλισμού του Δήμου, η δε στελέχωσή του από 16 τεχνίτες ηλεκτρολόγους και 3 οδηγούς κρίνεται επαρκής για τη διεκπεραίωση αυτών. Μη νόμιμη δαπάνη. Συγγνωστή πλάνη.

**Δ΄. Εγκατάσταση εξοπλισμού φωτισμού οδών**

***Ελ. Συν. Κλιμ. Τμ. 7 Πράξη 24/2018***

Σύμφωνα με τα παραρτήματα II του προσαρτήματος Α΄ του εν λόγω ν. 4412/2016 και I του κανονισμού (ΕΚ) 213/2008 της Επιτροπής περί τροποποίησης του κανονισμού (ΕΚ) 2195/2002 του Ευρωπαϊκού Κοινοβουλίου και του Συμβουλίου περί του κοινού λεξιλογίου για τις δημόσιες συμβάσεις (CPV) και των οδηγιών του Ευρωπαϊκού Κοινοβουλίου και του Συμβουλίου 2004/17/ΕΚ και 2004/18/ΕΚ περί των διαδικασιών σύναψης δημόσιων συμβάσεων όσον αφορά στην αναθεώρηση του CPV (L 74), οι εργασίες εγκατάστασης ηλεκτρολογικών και λοιπών παροχών και καλωδιώσεων («Εργασίες εγκατάστασης συστημάτων φωτισμού και σηματοδότησης», κωδικός CPV 45316000-5, «Τοποθέτηση εξοπλισμού φωτισμού εξωτερικών χώρων», κωδικός CPV 45316100-6, «Εγκατάσταση εξοπλισμού φωτισμού οδών», κωδικός CPV 45316110-9 κ.λπ.) αποτελούν «έργα» στις περιπτώσεις που λαμβάνουν χώρα σε κτήρια, διαφορετικά αποτελούν «υπηρεσίες».

***Ελ.Συν. Κλ.Ε Πράξη 454/2011 (Όμοια η Ελ.Συν.Τμ.4 Πράξη 149/2003)***

-**Λειτουργία, επιδιόρθωση βλαβών και προληπτική συντήρηση του ηλεκτρομηχανολογικού εξοπλισμού**. Το αντικείμενο της σύμβασης **αποτελεί υπηρεσία** που αναφέρεται στο παράρτημα ΙΙ της οδηγίας 2004/18.

***Ελ. Συν. Πράξη 185/2010 Τμ. 7 (Όμοια η Πράξη 293/2009)***

-Εγκατάσταση ηλεκτρομηχανολογικού εξοπλισμού για την αξιοποίηση της γεώτρησης .Αποτελεί **υπηρεσία**

***Ελ. Συν. Τμ. 7 Πράξη 172/2010***

-Η επισκευή Ηλεκτρομηχανολογικού εξοπλισμού της εγκατάστασης βιολογικού καθαρισμού. Αποτελεί **υπηρεσία**

***Ελ.Συν. Τμ.7 Πράξη 71/2009***

-Η εγκατάσταση μηχανολογικού εξοπλισμού αντλιοστασίων.Αποτελεί **υπηρεσία**